Părinţii ar fi de vină pentru că în şcoli încă se practică strângerea de bani în aşa numitul fond al clasei. Ministrul Educaţiei a declarat, în emisiunea Imparţial, că astfel de acţiuni sunt ilegale şi că învăţătorii şi profesorii nu au voie, prin lege, să se implice. Iar părinţii care continuă să aibă astfel de iniţiative ar trebui învăţaţi să facă proiecte pentru şcoli, a mai spus Ecaterina Andronescu.

Jurnalist Digi24: Chestiunea fondului clasei, mulți părinți o văd ca pe o formă de presiune.

Ecaterina Andronescu, ministrul Educației: „Legală nu este. Dacă părinții strâng bani, aduc mult mai multă imagine negativă școlii, nimănui nu îi convine să îi scoată din buzunar să îi pună într-un fond al clasei, mai bine să învățăm să facă proiecte, este un ordin de ministru de ani de zile, poate că întărim în lege. Profesorii au obligația să nu se amestece în asemenea resurse, părinții vin în întâmpinare cu o imagine nefericită, nu este o idee bună”.